COTAR avertizează: Polițele RCA se vor scumpi cu 40%!
Confederaţia Operatorilor şi Transportatorilor Autorizaţi din România a anunțat că polițele RCA se vor scumpi cu 40 de procente. Alerta a fost emisă de COTAR în contextul propunerilor Autorității de Supraveghere Financiară de modificare a legii în baza cărora se emit polițele RCA.
Polițele RCA se vor scumpi cu 40%, avertizează COTAR, după ce ASF a emis mai multe propuneri de modificare a legii în baza cărora se emit polițele RCA.
"ASF pregăteşte acum modificări legislative pentru a elimina până şi posibilitatea de a avea reduceri de preţ pentru poliţele RCA. (…) Autoritatea trebuie să fie trasă la răspundere, pentru modul evident în care favorizează asigurătorii, prin modificarea legislativă. Putem spune că 80% din propunerile actuale de modificare a legii 132/2017 vor duce la creşterea preţurilor pentru poliţele RCA cu 30-40%! Care va fi beneficiul asiguraţilor – aproape 9 milioane de plătitori captivi în legea 132/2017? Toate aceste propuneri vin de la asigurători şi aceştia s-au străduit permanent, în ultimii ani, să le transforme în lege, cu ajutorul conducerii ASF. Le recunoaştem, pentru că le-am mai văzut. Scăderea claselor de bonus este visul lor de a ne arunca direct în malus, astfel încât să nu mai putem cere vreun bonus care oricum nu ni s-a dat absolut deloc în ultimii 7 ani", afirmă reprezentanţii COTAR.
Potrivit organizaţiei, Autoritatea de Supraveghere Financiară a transmis un set de propuneri de modificare a stabilirii preţului poliţelor RCA.
O altă propunere privind polițele RCA vine, de această dată, din partea lui Titi Aur, care cere acordarea de asigurări pe bază de CNP, și nu pe numărul mașinii.